CELEX: 32016D2318
Language: hu
Date: 2016-12-16 00:00:00
Title: A Bizottság (EU) 2016/2318 végrehajtási határozata (2016. december 16.) a brodifakumot tartalmazó biocid termékekre vonatkozó engedélyek kölcsönös elismerésétől az 528/2012/EU európai parlamenti és tanácsi rendelet 37. cikke alapján Spanyolország által alkalmazott eltérésről (az értesítés a C(2016) 8414. számú dokumentummal történt)

20.12.2016   
            
            
               HU
            
            
               Az Európai Unió Hivatalos Lapja
            
            
               L 345/72
            
         A BIZOTTSÁG (EU) 2016/2318 VÉGREHAJTÁSI HATÁROZATA
   (2016. december 16.)
   a brodifakumot tartalmazó biocid termékekre vonatkozó engedélyek kölcsönös elismerésétől az 528/2012/EU európai parlamenti és tanácsi rendelet 37. cikke alapján Spanyolország által alkalmazott eltérésről
   
      
         (az értesítés a C(2016) 8414. számú dokumentummal történt)
      
   
   (Csak a spanyol nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1), különösen annak 37. cikke (2) bekezdésének b) pontjára,
   mivel:
   
               (1)
            
            
               A Syngenta Crop Protection AG vállalat (a továbbiakban: „a kérelmező”) hiánytalan kérelmeket nyújtott be Spanyolországnak olyan engedélyek kölcsönös elismerésére, amelyeket Írország adott ki a brodifakum hatóanyagot tartalmazó rágcsálóirtó szerek (a továbbiakban: „a termékek”) vonatkozásában. Írország rágcsálóirtó szerként engedélyezte a termékeket szakemberek és képzett szakemberek által zárt térben, épületek körül a szabadban és csatornákban történő használatra, valamint a lakosság által zárt térben és épületek körül a szabadban történő használatra.
            
         
               (2)
            
            
               Az 528/2012/EU rendelet 37. cikkének (2) bekezdése értelmében Spanyolország az ott kiadásra kerülő engedélyek feltételeinek a kiigazítását, valamint a termékek használatának a képzett szakemberek által zárt térben történő felhasználásra való korlátozását javasolta a kérelmezőnek. Ez a korlátozás a környezet védelmét célozza az 528/2012/EU rendelet 37. cikke (1) bekezdésének a) pontjával összhangban, hiszen megakadályozza a veszélyes tulajdonságokkal rendelkező brodifakum használatából eredő elsődleges és másodlagos mérgezéseket a nem célszervezetek esetében; tudvalevő, hogy ez a hatóanyag potenciálisan tartósan megmarad a környezetben, biológiailag felhalmozódhat és mérgező, vagy nagyon tartósan megmarad a környezetben, és nagy a valószínűsége, hogy biológiailag felhalmozódik.
            
         
               (3)
            
            
               A kérelmező nem egyezett bele a javasolt korlátozásba, és úgy ítélte meg, hogy a javasolt intézkedések az 528/2012/EU rendelet 37. cikkének (1) bekezdésében foglaltak alapján nem elegendően indokoltak. Ezért Spanyolország 2016. április 18-án, az említett rendelet 37. cikke (2) bekezdésének második albekezdésének megfelelően tájékoztatta a Bizottságot.
            
         
               (4)
            
            
               A 2010/10/EU bizottsági irányelvben (2) a brodifakum jóváhagyására vonatkozóan előírt feltételekkel összhangban a brodifakumot tartalmazó biocid termékek engedélyezése esetén minden megfelelő és rendelkezésre álló intézkedéssel csökkenteni kell a nem célszervezetek elsődleges és másodlagos expozíciójának kockázatát, valamint a hatóanyag környezetre gyakorolt hosszú távú hatásait. Ilyen intézkedés lehet többek között a termékek kizárólag foglalkozásszerű használatára való korlátozás vagy a felhasználás területe tekintetében történő korlátozás.
            
         
               (5)
            
            
               A Bizottság megjegyzi, hogy a Spanyolország által tett javaslat azoknak a véralvadásgátló hatású rágcsálóirtó szerekre vonatkozó kockázatcsökkentő nemzeti intézkedéseknek a részét képezi, amelyekről a Bizottság 2012-ben, a tagállamok által a véralvadásgátló hatású rágcsálóirtó biocid termékek engedélyezésével összefüggésben alkalmazott kockázatcsökkentő intézkedésekről szóló megbeszélések keretében értesült.
            
         
               (6)
            
            
               Ami a képzett szakemberek általi felhasználásra való korlátozást illeti, a Bizottság megjegyzi, hogy az ebbe a kategóriába tartozó felhasználókról lehet vélelmezni, hogy rendelkeznek a szükséges tudással, készségekkel és képességekkel ahhoz, hogy mérlegelni tudják, milyen kockázatokkal járnak a rágcsálóirtó szerek a nem célszervezetekre. Az ebbe a kategóriába tartozó felhasználókról lehet vélelmezni tehát, hogy el tudják dönteni: a rágcsálók megtelepedése és elszaporodása esetén melyik rágcsálóirtó szer használata a leginkább indokolt arra a szempontra is figyelemmel, hogy a szer a lehető legkisebb hatást gyakorolja a környezetre.
            
         
               (7)
            
            
               Ami a beltéri használatra való javasolt korlátozást illeti: ezzel elkerülhető a nem célszervezetek, például az épületek körül élő kistestű emlősök brodifakumnak való expozíciója, aminek eredményeképpen csökkenteni lehet az elsődleges mérgezéseket. Következésképpen a korlátozás hozzájárulhat a szerrel fertőzött állatokkal táplálkozó ragadozók másodlagos mérgezésének csökkentéséhez.
            
         
               (8)
            
            
               A javasolt eltérés összhangban van a 2010/10/EU irányelvben lefektetett egyedi rendelkezésekkel, melyek bizonyos döntési mozgásteret hagynak a tagállamoknak arra, hogy a brodifakumot tartalmazó termékek engedélyezésének feltételéül szabják a megfelelő és rendelkezésre álló kockázatcsökkentő intézkedések meghozatalát. A javasolt eltérés indokolt, mert a környezet védelmére, nevezetesen a nem célszervezetek elsődleges és másodlagos mérgezésének megakadályozására, illetve visszaszorítására irányul. A Bizottság ezért úgy ítéli meg, hogy a kölcsönös elismeréstől való javasolt eltérés kielégíti az 528/2012/EU rendelet 37. cikke (1) bekezdésének a) pontjában említett feltételt.
            
         
               (9)
            
            
               Az e határozatban előírt intézkedések összhangban vannak a Biocid Termékek Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   (1)   A Spanyolország által az 528/2012/EU rendelet 37. cikke (1) bekezdésének a) pontjával összhangban a (2) bekezdésben említett termékekre vonatkozóan javasolt, kölcsönös elismeréstől való eltérés a környezet védelmére tekintettel indokolt.
   (2)   Az (1) bekezdés a biocid termékek nyilvántartásában a következő ügyszámokkal jelzett termékekre vonatkozik:
   
               a)
            
            
               BC-KC011180-73;
            
         
               b)
            
            
               BC-VM011322-40.
            
         2. cikk
   Ennek a határozatnak a Spanyol Királyság a címzettje.
   
      Kelt Brüsszelben, 2016. december 16-án.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 167., 2012.6.27., 1. o.
   
   
      (2)  A Bizottság 2010/10/EU irányelve (2010. február 9.) a 98/8/EK európai parlamenti és tanácsi irányelv I. mellékletének a brodifakum hatóanyagként való felvétele céljából történő módosításáról (HL L 37., 2010.2.10., 44. o.).